Man verkrag, vermoor tiener uit woede vir vrou(Argieffoto: Miguel Roberts/AP) ŉ 13-jarige meisie is Sondag in Limpopo deur haar buurman verkrag en vermoor nadat hy haar in ŉ woedeuitbarsting aangeval het. Hy het kort daarna homself aan die dak van die meisie se huis opgehang, nadat hy ook sy skoonma (71) met ŉ skerp voorwerp aangeval het. Volgens brig. Motlafela Mojapelo het die verdagte, John Makhubele (58), woedend gereageer nadat hy ŉ geskil met sy vrou gehad het en haar nie kon opspoor nie. Makhubele en sy vrou het glo huweliksprobleme gehad. “Die man het omstreeks 21:00 by sy vrou se ouers se huis in Joppie Village aangekom en aangedring om sy vrou te sien. Sy skoonma het egter vir hom gesê dat haar dogter nie tuis is nie. Makhubele het woedend geword en die bejaarde vrou aanhoudend met ŉ skerp voorwerp gesteek.” Die man is toe glo kort daarna terug huis toe waar hy by sy buurman se huis ingebreek en ŉ minderjarige meisie verkrag het. Hy het ná die tyd haar met dieselfde wapen aangeval. Makhubele het kort ná die voorval homself van die dak van die meisie se huis opgehang. Polisie en nooddienste is na die twee tonele ontbied en die slagoffers is na ŉ plaaslike hospitaal geneem. Die meisie het egter by haar aankoms by die hospitaal aan haar beserings beswyk. Die bejaarde vrou is nog in ŉ kritieke toestand. Polisie het ŉ saak van moord, verkragting en poging tot moord geopen. Die motief vir die voorval is in hierdie stadium nog nie duidelik nie. Lt.genl. Thembi Hadebe, provinsiale kommissaris van polisie in dié provinsie, het die aanval op die twee vroue ten sterkste veroordeel. “Dit is hartseer dat hulle op sulke afskuwelike wyse aangeval is. Enigiemand met huishoudelike probleme moet dadelik hulp ontbied in plaas daarvan om geweld te gebruik,” het Hadebe gesê. Die polisieondersoek duur voort.